**Noko uventa har skjedd!**

Kvifor feirar vi jul? Vi feirar ikkje jul fordi vi trur at Gud er til, eller fordi Gud har skapt den fantastisk flotte jordkloden vi bur på. Heller ikkje fordi han har skapt kvar einaste ein av oss unike. Dette trur vi og vedkjenner vi i kvar einaste gudsteneste. Gud som skapar er ein umisteleg tanke for kyrkja. Vi forkynner difor at vi har plikt til å kjempe for menneskeverdet som er truga, og ta vare på skaparverket som vi er i ferd med å øydeleggje.

Men jul feirar vi av ein annan grunn. Vi feirar jul fordi noko heilt uventa og nytt skjedde i verda. Noko som aldri hadde skjedd før og som var framand for alle filosofar og religiøse leiarar.

Vi feirar jul fordi Gud, som var til før verda vart skapt, valde å bøye seg ned til oss menneske. Når Betlehemsmarka fyllast av songen «Ære vere Gud i det høgste og fred på jorda blant menneske Gud har glede i» er det fordi det uventa har skjedd. Han som har all makt gav avkall på sin verdigheit for å bli fødd som ein av oss.

Vi menneske har ein dobbelheit i oss. Ingen ting er som eit menneske, sjølve krona på skaparverket. Samstundes er det ingen som kan øydeleggje dei relasjonane vi står i, som oss menneske. Det gjeld tilhøvet til medmenneska våre, til skaparverket og til Skaparen. Jens Bjørneboe seier difor: «Hvem er et menneske som ikke vet, vi trenger nåde og barmhjertighet?» Ole Paus undrar: «Hvem kommer til meg når andre går bort, hvem blir igjen? Hvem våger se bak alt jeg har gjort, og likevel kalle seg venn?» Jula er Guds svar på dette.

Jesus vart fødd fordi han elskar oss og kom til jorda for å frelse oss. Han kan gjere dei brotne relasjonane heile att. Han kan gjenoppretta det som var øydelagt ved å sone synda vår og bryte makta som synda, dauden og Djevelen har over oss. Det er det som Bibelen kallar nåde.

Gud gjer seg så sårbar at han stiller seg slik at han kan bli avvist: «Han kom til sitt eige,  
og hans eigne tok ikkje imot han. Men alle som tok imot han, dei gav han rett til å bli Guds born, dei som trur på namnet hans.» (Joh., 1, 11-12).

Difor feirar vi jul!

*Stein Reinertsen  
Biskop i Agder og Telemark*